|  |
| --- |
| ethnosimo-aade-gr |

**Αθήνα, 25 Νοεμβρίου 2023**

**ΔΕΛΤΙΟ ΤΥΠΟΥ**

**ΑΑΔΕ: Κατάσχεση 91,5 κιλών κοκαΐνης με αξία πάνω από 4 εκ ευρώ**

Μεγάλη ποσότητα κοκαΐνης, σε κοντέινερ με μπανάνες, εντόπισαν και κατάσχεσαν οι τελωνειακοί ελεγκτές της Ανεξάρτητης Αρχής Δημοσίων Εσόδων.

Οι ελεγκτές, αξιοποιώντας πληροφορίες από το Λιμενικό Σώμα, στόχευσαν για έλεγχο εμπορευματοκιβώτιο στο λιμάνι του Πειραιά, που υποτίθεται ότι περιείχε μπανάνες με προέλευση από το Εκουαδόρ και τελικό προορισμό τη Θεσσαλονίκη.

Τα στελέχη της ΑΑΔΕ – Τελωνεία χρησιμοποίησαν το ειδικό μηχάνημα Χ-RAY και, με την πολύτιμη συνδρομή του ειδικά εκπαιδευμένου σκύλου - ανιχνευτή ναρκωτικών ουσιών KYBERR, βρήκαν ότι, ανάμεσα στις μπανάνες, ήταν επιμελώς κρυμμένα 91,5 κιλά κοκαΐνης, αξίας 4,1 εκατομμυρίων ευρώ, σε 80 συσκευασίες.

Στην επιχείρηση συμμετείχαν εκτός από τους τελωνειακούς υπαλλήλους του Τμήματος Δίωξης Λαθρεμπορίου του Γ' Τελωνείου Πειραιά και στελέχη της Δίωξης Ναρκωτικών του Λιμενικού Σώματος.

Για την υπόθεση ενημερώθηκαν οι Εισαγγελικές Αρχές.

H προανάκριση για τον εντοπισμό των εμπλεκόμενων προσώπων διενεργείται από το Λιμενικό Σώμα.